

Zyra e Kryetarit të Komunës së Klinës

Nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klinë, datë:\_\_\_\_\_\_\_\_\_\_\_\_\_\_\_\_\_\_

**PROCESVERBAL**

**Nga dëgjim i gjashtë publik buxhetor për buxhetin e vitit 2025 të Komunës së Klinës, me banorët e komunës së Klinës, me fokus banorët e fshatrave Budisalc, Zllakuqan, Ranoc, Leskoc, Nagllavë, Dranashiq, Stupë, Rudicë, Videjë, Jagodë, Bërkovë, Krushevë dhe fshatrat e tjera, datë 19.08.2024, ora 19:00, vendi SHFMU “Atë Shtjefën Gjeçovi”, Zllakuqan.**

Ky procesverbal është hartuar në bazë të Ligjit për Vetëqeverisjen Lokale, Ligjit për Mbrojtjen e të Dhënave Personale, Ligjit për Financat Publike, Statutin e komunës së Klinës dhe duke ndjekur standardet e Udhëzimit Administrativ për Administratë të Hapur në komuna.

Ky procesverbal përmban një përmbledhje të redaktuar të procesit të zhvilluar gjatë dëgjimit buxhetor. Palët që kanë vërejtje në përmbajtjen e këtij procesverbali mund të dërgojnë kërkesë për ndryshim deri me datë 15/09/2024 në emalin vlora.tafili@rks-gov.net ose fizikisht në zyrën e pranimit në Komunën e Klinës.

Ky procesverbal është një dokument publik i cili hartohet sipas standardeve të Ligjit për Mbrojtjen e Privatësisë dhe Ligjit për Klasifikimin e Dokumenteve Zyrtare.

Ky dokument është publik në faqen e komunës në dy versione në PDF dhe Word dhe në arkivin e komunës i protokolluar sipas protokollit zyrtarë.

Hartuesi i këtij procesverbali ka redaktuar të dhënat personale të palëve të cilat janë mbledhur gjatë procesit. Vetëm palët e autorizuara mund të kenë qasje në të dhënat personale të mbledhura gjatë këtij procesi të cilat janë të arkivuara në komunë.

Ky dokument përmban të dhëna për fazën përgatitore të dëgjimit përmbledhjen na takimi dhe në aneks materialet e bashkangjitura të cilat janë grumbulluar gjatë takimit.

Para nisjes së diskutimit të pranishmit i janë nënshtruar procesit të regjistrimit në listën e pjesëmarrësve.

Në listën e pjesëmarrësve ata kanë ofruar emrin mbiemrin, numrin e telefonit dhe nënshkrimin e tyre. Të dhënat janë grumbulluar me qëllim të sigurimit të dëshmive për pjesëmarrjen e qytetarëve në dëgjimet buxhetore.

Të pranishmit janë pajisur me agjendën e takimit e cila u është dorëzuar në formë fizike dhe me materialet ku përfshihej prezantimi i draft buxhetit i cili është dorëzuar tek secili pjesëmarrës në formë fizike.

Para të pranishmëve është prezantuar draft buxheti edhe në formatin elektronik në tabelat e mençura.

Është konstatuar se për organizimin e këtij takimi nuk ka nevojë për përkthyes apo interpretim për personat me aftësi të kufizuar.

Takimi ka nisur në ora 19:00 të pranishëm ishin kryetari i Komunës së Klinës, Prof. Dr. Zenun Elezaj, nënkryetarja e komunës, znj. Marqe Tanushi – Selmanaj, drejtori i Financave dhe Zhvillimit Ekonomik, Enver Berisha, drejtori i Urbanizimit dhe Mbrojtjes së Mjedisit, anëtarë të grupit punues si dhe banorë të zonave të lartcekura.

**Nga qytetarët morën pjesë 23 persona, prej të cilëve 19 burra dhe 4 gra.**

*Shtojca 1 – Fotografi nga dëgjim i pestë publik buxhetor për buxhetin e vitit 2025 të Komunës së Klinës, me banorët e komunës së Klinës, me fokus banorët e fshatrave Budisalc, Zllakuqan, Ranoc, Leskoc, Nagllavë, Dranashiq, Stupë, Rudicë, Videjë, Jagodë, Bërkovë, Krushevë dhe fshatrat e tjera, vendi SHFMU “Atë Shtjefën Gjeçovi”, Zllakuqan.*



**Takimi u hap nga moderatori, Mirsad Dakaj,** i cili hapi takimin:

“Përshëndetje të nderuar të pranishëm!

Duke u bazuar në Ligjin për Vetëqeverisje Lokale, Ligjin për Financa Publike dhe Udhëzimin Administrativ për Administratë të hapur në Komuna, sot ne po hapim ciklin e dëgjimeve buxhetore për draft buxhetin e komunës së Klinës për vitin 2025, i cili është një proces shumë i rëndësishëm dhe thelbësor për t`i përcaktuar prioritetet e komunës për vitin e ardhshëm, për t`i pranuar kërkesat e juaja e të cilat grupi punues për draft buxhet do t`i shqyrtojë dhe analizojë me kujdes.

Në këtë takim jemi këtu bashkë me kryetarin e komunës së Klinës, Prof. Dr. Zenun Elezaj, nënkryetaren e komunës, znj. Marqe Tanushi – Selmanaj, drejtorin e Financave dhe Zhvillimit Ekonomik, Enver Berisha, drejtorin e Urbanizmit, Enver Berisha dhe anëtarë të grupit punues.

Dua të theksoj se komuna e Klinës është vlerësuar nga organizata joqeveritare, si DEMOS-i, e institucione të tjera, si komuna që ka pasur raportin më të mirë në Republikën e Kosovës të cikleve të dëgjimeve buxhetore në vitet e fundit për respektimin në përpikëri të dispozitat ligjore dhe është shembull për komunat e tjera. Me insistim të kryetarit jemi duke u angazhua që rezultatin e mirë që e kemi pasur vitin e kaluar me vazhdu edhe këtë vit dhe me krijua një praktikë të punës transparente dhe llogaridhënëse.

Duke e pasur për bazë këtë, ne si grup punues nuk kemi ndryshu shumë metodën e punës nga viti i kaluar. Në koordinim me kryetarin kemi hartua planin e punës, sikurse vitin e kaluar, ne kemi planifikuar t`i mbajmë 10 dëgjime buxhetore në lokalitete të ndryshme dhe po ashtu jemi të hapur t`i pranojmë kërkesat e sugjerimet edhe në formë elektronike deri me datën 30 gusht, ndërsa në fund, duke i respektuar edhe kornizën ligjore, draft-buxheti do të miratohet në kuvendin e komunës.

Para se me ia kalu fjalën kryetarit, kisha kërku nga ju që me u nënshkru në listën e pjesëmarrësve, sepse është një nga obligimet që dalin nga Udhëzimi Administrativ për Administratë të Hapur.

Po ashtu edhe për kërkesat e miratuara të qytetarëve, ku këtë vit vetëm në KAB janë të miratuara rreth 90% të kërkesave e synojmë që e njëjta përqindje të jetë edhe në Draft-Buxhet.

Megjithëse ne kemi planifikuar t`i mbajmë takimet në disa lokalitete, kërkesat nuk duhet të kufizohen.

**Të pranishmit u njoftuan nga moderatori se për qëllime të dokumentimit të këtij takimi do hartohet procesverbali dhe komuna do publikoj video dhe fotografi nga ky takim.**

Të gjithë të pranishmit dhanë pajtimin për regjistrimin e takimit dhe publikimin e imazheve nga ky takim.

*Shtojca 2 – Fotografi nga dëgjimi i gjashtë buxhetor gjatë moderimit:*

**

*Pas përfundimit të fjalimit të moderatorit fjala ju dha kryetarit të komunës.*

**Kryetari i Komunës së Klinës, Prof. Dr. Zenun Elezaj: “**Përshëndetje të nderuar të pranishëm, faleminderit shumë për prezencën në këtë takim.

Sot, jemi mbledhur për të diskutuar një nga çështjet më të rëndësishme e që është buxheti. Procesi i këtyre dëgjimeve do të na ndihmojë se e cilat janë nevojat më të ngutshme që duhet të adresojmë. Unë më shumë do ndalem tek projektet dhe investimet që si komunë i kemi në faza fillestare e pastaj drejtori i Financave do na flas më shumë për buxhetin si dokument financiar.

Jemi në fazën e përgatitjes së procedurës së prokurimit publik për ndërtimin e kanalit të ujitjes në fshatin Zllakuqan, ku janë parapa rreth 70.000 mijë euro. Gjithashtu, në fazë të prokurimit është edhe projekti për shtrirjen e ndriçimit publik, ku në disa pjesë do të ketë edhe trotuare në Zllakuqan – Pataqan - Berkovë.

Sivjet, janë parapa edhe 120.000 mijë euro shtrim të rrugëve fushore në këto zona dhe do të intervenojmë aty ku është e nevojshme dhe caktohet vetë nga ju si banorë. Siç e dini, kemi arrit me i përfundua me asfaltim disa pjesë të rrugëve në Budisalc dhe Rudicë si dhe shtrimin e rrjetit të kanalizimit, diku rreth 185 metra kanalizim dhe 620 metra asfaltim si dhe 300 metra pastrim i kanaleve të rrjedhave ujore, në vlerë 39, 878.00.

I prezantova këto projekte për të siguruar që takimi të jetë sa më produktiv dhe efikas dhe kjo të mundësoj që diskutimi të shtrohet dhe fokusohet në projektet e reja me prioritet dhe të mos përsëriten kërkesat e qytetarëve. Tani po ja kaloj fjalën drejtorit të Financave për draft-buxheti dhe të ju informojë si qëndrojmë me kodet dhe kategoritë buxhetore.

*Pas përfundimit të fjalimit të kryetarit, fjala ju dha drejtorit të Financave dhe Zhvillimit Ekonomik, Enver Berishës.*

**Drejtori i Financave, Enver Berisha:** “Faleminderit Kryetar, faleminderit edhe gjithë juve të pranishmëve qe jeni këtu sot në këtë dëgjim buxhetor.

Kam kënaqësinë që sot t'ju paraqes buxhetin për vitin e ardhshëm, një dokument që është fryt i analizave të thelluara buxhetore-financiare.

Buxheti i Komunës së Klinës për vitin 2025 është gjithsej, i planifikuar në total prej 16,168,653.00, i cili krahasuar më vitin 2024 është afërsisht 2 milion euro më shumë, i cili ka qenë 14,648,717.00. Nga buxheti i vitit 2025, ajo shumë është e ndarë në këto burime; Granti i përgjithshëm me rreth 6,571,819.00; Granti specifik i arsimit me rreth 5,953,349.00; Granti i shëndetësisë me rreth 1,897,981.00, Të hyrat vetanake me rreth 1,495,504.00; Financimi për shërbimet rezidenciale me rreth 250,000.00, të cilat në japin në total pra 16,168,653.00.

Ndërsa, buxheti i komunës së Klinës sipas kategorive të shpenzimeve për periudhën 2025 – 2027, është i ndarë në të hyrat totale komunale me rreth 16,168,653.00, siç e thamë edhe më herët, të hyrat vetanake me rreth 1,495,504.00 edhe këtë e theksuam me lart po ashtu, Grantet dhe transferet qeveritare me rreth 14,673,149.00, Pagat dhe mëditjet me rreth 8,800,000.00, Subvencionet më rreth 800,000.00, si dhe ajo që po besojë që juve ju intereson më së shumti e që janë Investimet Kapital, kanë një buxhet prej 4,498,653.00. E për projektet kapitale do të bisedojmë bashkërisht. Siç e shihni në dokumentin fizik të buxhetit të cilin e keni përpara, ne si komunë e kemi hartuar një listë të prioriteteve për vitin 2025, po që të cilën mund të ndryshohet apo plotësohet deri ky buxhet të prezantohet në kuvend për tu miratuar.

Unë, nuk duhet të ju lodh më shumë me shifra, jam këtu për çdo pyetje apo kërkesë qe e keni për deri tani çfarë prezantova, mbesë në dispozicionin tuaj për përgjigje.

Ju falënderoj edhe njëherë!”

**Mirsad Dakaj: “**Faleminderit drejtor**,**

Atëherë, qytetarë fjala tani është të ju. Ashtu edhe siç e theksova në fillim, për shkak të procesverbalit ju lutem kur të merrni fjalën të thoni emrin, mbiemrin edhe kërkesa juaj ta ketë adresën e specifikuar, mundësisht. Urdhëroni ?”

*Pas fjalës së Mirsadit, fjala ju dha banorëve pjesëmarrës.*

**Kristina Lazri, banore e fshatit Zllakuqan:** “Përshëndetje kryetari, faleminderit që keni ardh në Zllakuqan për takim dhe dëgjim buxhetor.

E para po e shprehi një shqetësim apo pakënaqësi për operatorin ekonomik i cili ka kryer punimet në lagjen “Lazraj” ku banojë unë, në punimet e ndërtimit të rrjetit të kanalizimit. Shpresojë që probleme të tilla të kenë sa ma pak qytetarët e Klinës e të keni inspektime më të rrepta nga menaxheret e kontratave. E dyta, shkolla ku sot jemi duke mbajtura këtë takim ka nevojë të madhe për renovim por, unë po e shtrojë si kërkesë **ndërtimin e ri të shkollës “Atë Shtjefën Gjeçovi” si dhe ti ndërtohet palestra sportive** ku nxënësit mund ta kryejnë në mënyrë adekuate orën apo ushtrimet e Edukatës Fizike.

Gjithashtu, po me intereson të dijë sa mjete prej subvencioneve do të ndahen për aktivitete rinore?

**Kryetari i Komunës së Klinës, Prof. Dr. Zenun Elezaj:** “Faleminderit Kristina,kërkesën për investim në këtë shkollë e kam bë një prej kërkesave të para që i jam drejtuar Ministrisë së Arsimit, pasi një shkollë të madhe si kjo e Zllakuqanit, komuna nuk mund ta ndërtojë me mjete vetanake. E po ashtu është prej shkollave të para që është parapa për investime me Planin e ri Zhvillimor Komunal.

Sa i përket subvencioneve, komuna e Klinës, nëpërmjet drejtorisë për Kulturë, Rini dhe Sport, ne dalim me thirrje për subvencionim të OJQ-ëve, projektet e të cilave kanë aktiviteteve të ndryshme rinore, kulturore e sportive. Mbetët të shohim si do dhe sa do të miratohet sivjet buxheti në shtator, bazuar në atë shumën e ndarë për subvencione ne do të dalim edhe me thirrje.

**Mirsad Dakaj: “**Faleminderit kryetar, a e do dikush tjetër fjalën?”

*Pas përgjigjes së kryetarit, fjala ju dha prape banorëve pjesëmarrës.*

**Kristë Perlaska, banorë i fshatit Zllakuqan:** “Përshëndetje kryetari, përshëndetje edhe për drejtorët. Unë njëherësh e përkrahi idenë e Kristinës. Shkolla vërtetë ka nevojë për intervenime. Kisha shprehë nevojën për intervenim në ç’bllokimin e kanalizimit që duhet të ndërrohet edhe gypi diku 40-50 metra në lagjen “Përlasak”.

*Pas banorit Kristë Përlasak, fjala ju dha më radhë banorit tjetër pjesëmarrës.*

**Kristë Nikolla, banorë i fshatit Budisalc:** “Përshëndetje kryetari, faleminderit për pranin e juaj sot në Zllakuqan bashkë me stafin tuaj. Desha së pari të shprehi shqetësimet e mia lidhur me punimet e tmerrshme që janë bë në ndërtimin e kanalit të ujitjes në fshatin Budisalc. Ato punime kinse janë kryer nuk janë funksionale dhe të qëndrueshme. Por, e di që atë projekt nuk e ka realizuar komuna e Klinës, po Ministria e Bujqësisë, Pylltarisë dhe Zhvillimit Rural, mirëpo e thash që të jeni në dijeni edhe ju si kryetar komune që si banorë nuk jemi aspak të kënaqur.

Si **kërkesë për buxhet të vitit 2025 e kemi ndërtimin e urën e lumit në Budisalc.** Le të shënohet kjo nga stafi juaj si prioritet i yni.

**Kryetari i Komunës së Klinës, Prof. Dr. Zenun Elezaj:** “Faleminderit Kristë. Çështja e ndërtimit të kanalit të ujitjes është edhe shqetësim i yni. Unë personalisht i kam bë kërkesë zyrtare ministrit të Bujqësisë, Pylltarisë dhe Zhvillimit Rural, që kanali të funksionalizohet. E sa i përketë urës, do të shohim mundësinë e investimit për një urë të re nga Granti i Përformancës, prej të cilit komuna e Klinës ka fituar një shumë të mirë të fondeve për shkak të punës së mirë të realizuar në transparencë dhe menaxhim, pasi që me mjete vetanake nuk mund ta realizojmë. Grantin e Përformancës e shohë si mundësi të vetme për projekte të tilla.

*Pas përgjigjes së kryetarit, fjala ju dha prape banorit tjetër pjesëmarrës.*

**Prekë Gjokaj, banorë i fshatit Zllakuqan:** “Përshëndetje kryetari, përshëndetje edhe ju drejtorë të drejtorive. Ju faleminderit njëherësh, po shfrytëzoj rastin edhe për të gjitha investimet që i keni realizuar. Si **kërkesë e kam ndërtimin e kanalit të ujitjes në Zllakuqan,** pasi ekziston një nevojë e madhe për ujitje.

*Pas banorit Prekë Gjokaj, fjala ju dha më radhë banorit tjetër pjesëmarrës.*

**Bujar Mehmetaj, banorë i fshatit Rudicë:** “Përshëndetje kryetari, faleminderit për mundësinë që të diskutojmë për buxhetin e vitit 2025 bashkërisht. Si, përfaqësues i banorëve të fshatit Rudicë, po ju shprehi tri kërkesa kryesore:

1. Asfaltimin e rrugës në lagjen “Mehmetaj”
2. Ndërtim të kanalit të ujitjes në gjatësi prej 1000 metrave në Rudicë si dhe,
3. Dy rrugë fushore me zhavorr tek varrezat e fshatit deri në 200 metra.

**Mirsad Dakaj: “**Faleminderit Bujar,

A ka dikush tjetër që dëshiron të merr fjalën për ndonjë kërkesë apo rekomandim?”

Nëse jo, atëherë e shpalli të mbyllur takimin pas gjithë këtij diskutimi, ne si grup punues bashkë me kryetarin e komunës do të vazhdojmë në takimet e radhës sipas kësaj agjende;

Dëgjim publik me temë “Prioritetet e grave të komunës së Klinës, personat me aftësi të kufizuara dhe kategoritë e tjera të margjinalizuara”, datë **21.08.2024,** ora 13:00, vendi SHFMU “Ismet Rraci”, Klinë.

Dëgjim publik me banorët e komunës së Klinës, me fokus banorët e fshatrave Gjurgjevik i Madh, Jashanicë, Dush i Vogël, Siqevë, Dobërdol dhe fshatrat e tjera, datë **21.08.2024,** ora 18:00, vendi SHFMU “Tre Dëshmorët”, Jashanicë.

Dëgjim publik me banorët e komunës së Klinës, me fokus bujqit, fermerët, kultivuesit dhe afaristët që operojnë në Klinë, tema e diskutimit “Projektet investive në zhvillimin e bujqësisë dhe ekonomisë”, datë **22.08.2024,** ora 17:00, vendi Salla e Kuvendit Komunal.

Si dhe dëgjim i përgjithshëm me banorët e komunës së Klinë, datë **25.08.2024,** ora 17:00, vendi Salla e Kuvendit Komunal.

Siç ju informova, agjenda e dëgjimeve është mjaft e ngjeshur dhe nëse dikush nga banorët që nuk ka qenë i pranishëm këtu, mund të jetë pjesë e takimeve të tjera të planifikuar. Për të gjitha këto takime ju kisha lut ta vizitoni web faqen zyrtare të komunës së Klinës po edhe rrjetin social Facbeook për ma shumë detaje.

Koment, pyetje, sugjerimet e kërkesa e sotme që janë regjistruar në procesverbal, do të trajton në raportin final të dëgjimeve e më pas ky raport do të shqyrtohet në seancën e rregullt të kuvendit komunal para miratimit të buxhetit. Po që të cilin do ta gjeni të publikuar në web faqen zyrtare e aty mundeni me i pa secili prej juve që ka kontribuar përgjigjen edhe statusin e kërkesave.

Mirëmbetshi!”.

**Takimi u mbyll në ora 20:13.**

*Shtojcë – Tabela e pjesëmarrësev të ndarë sipas gjinisë.*

|  |  |
| --- | --- |
| Gra | 4 |
| Burra | 19 |
| Totali | 23 |

Procesmbajtësja,

Vlora Tafili

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_